स्थिती आसा. सकाळीं कामा खातीर जो मनीस भायर सरता, तो सुरक्षीतपणान सांजे घरा पावत काय? असो हुस्को दरेक कर्मचाऱ्याचीं घरचीं करता आसतलीं. दुबाव ना. सगळ्यांंक बेगिन पावपाक जाय. दोन मिण्टां रावपाचें पाशिंयस कोणाच कडेन ना. दिसांंन दीस वाहनांचो आकडो वाडत आसा. तीं दवरपाक जागो ना. भौशिक येरादारी यंंत्रणा सदोश आसा. कोरोनाच्या काळांत तर ती पुराय बदल्ल्या. कांय थारावीक मार्ग सोडले जाल्यार हेर कडेन रातीं सातां उपरांत बशी मेळप कठीण. चलपाची संवय कोणाक आसा? खाजगी वाहनान गेल्यार उणोच 45 ते 60 मिनटांचो वेळ वाटावता. हाका लागून स्वतंत्र वाहन वापरले बगर पर्याय ना. ह्यो सगळ्यो गजाली अप्रत्यक्षपणान अपघातांंक कारण थारतात. अपघात थारावन जायना. बेसावध खीणाक तो जाता. अपघाताची चवकशी जाली, लुकसाण भरपाय दिली, तरी गेल्ले जीव काय परत येनात.
 जुवारी पुला वयल्यान कार पडून चवगांक मरण आयलेंं. हो अपघात कायसो विचित्र. जुवारी पुलाचेर गतीची मर्यादा आसा. न्हंयेन जी कार पडली तिचो वेग मर्यादे परस चड आसतलो. अशे बरेच अपघात राज्यांत जाल्यात. हो अपघात सुद्धा निमणो थारतलो, अशेंय न्हय. उपरांत दोनूच दिसांंनी नावेली एका जोडप्याक अपघातांत मरण आयलें. फांतोडेर चालकाचे नियंत्रण सुटलें आनी हो अपघात जालो. जुवारीचो अपघात आसू वा नावेलीचो, दोनूय अपघात मनशाचे चुकी खातीर जाले. नावेलींतल्या अपघातांत चालकाक खंय लकणी आयली आनी ताचें नियंंत्रण सुटलें. चालकाचे चुकी खातीर दोगां ज्येश्ट नागरिकांक जीव वगडावचो पडलो.
 गाडी चलयतना निश्काळजीपणा तशेच सोरो पियेवन गाडी चलोवप हीं अपघातांंची मुखेल कारणां. रातचे अपघात जातात ते चडशे सोरो पियेवन गाडी चलयिल्ल्यान, अशें वक्तव्य मुख्यमंंत्र्यांनी केलां. तांणी ड्रंक ड्रायविंगां आड कारवायेची मोहीम सुरू केल्या. सोरो पियेवन गाडी चलोवपाचेर बंदी घालपाचोय सरकाराचो प्रस्ताव आसा. ताका सगळ्यांनी येवकार दिवपाक जाय. कायदे केले म्हूण जायना. तांची कार्यवाही करपाची आसता. येरादारीचे बरेच नेम आसा. ह्या नेमांक चडशे पालव दिनात. कार्यवाही नाशिल्यान सगळे जाण सुटतात. पुलिस वा येरादारी खात्याच्यो सुद्धा मर्यादा आसात. दरेकी चालक वा वाहनांची तपासणी करप अशक्य आसा. हे खातीर दर एकल्यान आपले परीन किमान आपल्या तरी जीवाची जतनाय घेवपाक जाय. येरादारी नेमाक पालव दिवपाक जाय.
 एका वर्सा सरकारान हेल्मेट आडची मोहीम खर केल्ली. थाराविक जाग्यार येरादारी पुलीस रावताले आनी हेल्मेट ना जाल्यार तालांव दिताले. हे मोहीमेची झुजा पांवड्यार कार्यवाही जाली. हाका लागून आतां 90 टक्के दुचाकी चालकांचे तकलेर हेल्मेट दिसता. अपघातांत मरण येवप्यां मदीं दुचाकी चालकांचें प्रमाण चड आसा. रस्त्यार वा दुसरे गाडयेक तकली आदळटा आनी मरण येता. हेल्मेट आसले जाल्यार अपघाता उपरांत जीव वाटावपाची शक्यता चड आसता. हे मोहिमे उपरांत हेल्मेट घालपाचें प्रमाण वाडलांं. आता पुलिसांनी ड्रंक ड्रायविंगा आड मोहीम सुरू केल्या. दर दिसा रातचे पुलीस वाहना थांबोवन तपासणी करतात. हेल्मेटा सारकीच ही मोहीम सुरूच उरपाक जाय. अपघातांचे प्रमाण काय दीस उणें जालें, काय हे मोहिमेचो विसर पडपाक जायना.
 सध्या सगळी कडेन म्हामार्गाचीं कामां सुरू आसात. म्हामार्गाच्या कामांक लागून गाडी चलोवप धोकायदायक जालांं. म्हामार्गाचेर वाहन चालकांक दिसतले अशे तरेन सुचना फलक लावपाक जाय. येरादारीचे प्रमाण चड आसतना पुलिसांची वेवस्था आसपाक जाय. हीं कामां शक्य तितले बेगीन पुराय जावपाक जाय. रातचें पसून काम करूं येता.
 करासवाडो- म्हापशें जंक्शनाचेर सकाळीं तशेच सांजे वेळार येरादारीची कोयंडी जाता. नव्या वाहनचालकांंक खंयच्यान खंय वचपाचें तेंच कळना. हांगा येरादारी पुलिस दवरूंक जाय. बसस्थानकांच्या गेटींचेर सुद्धा बरेच अपघात जाल्यात. बसस्थानकाचेर गाडयांचें यो- वच सुरू आसता. हांगाच्या येरादारी वेवस्थापनांत सुदारणा जावपाची गरज आसा.
 सोरो पियोवन गाडी चलयिल्ल्यान रातचे अपघात चड जातात, अशें मुख्यमंत्री म्हणटात. हातुंत काय प्रमाणांत तथ्य आसा. हे भायर स्ट्रीट लायटींग हो एक वेगळो विशय. काय कडच्यो लायटी पेट्टात. काय कडच्यो पेटनात. हाका लागून रातची दुचाकी चलयताना आडखळ येता. अशीर रस्त्याचेर तशेच जंंक्शनाचेर लायटी आसल्यार बऱ्याक पडटा. जे सुवातेर म्हामागाचें काम चलता वा रस्त्याची दुरूस्ती चलता, थंय रातच्या वेळार लायटीची वेवस्था आसपाक जाय. लायट नासप ही गजाल बरीच धोकादायक थारुं शकता. मोठ्या वाहनांनी रातचे वेळार गरजे प्रमाण डीप्पर लायट मारपाची गरज आसता. तरी अवजड ट्रक तशेच हेर वाहनां रातचीं डिप्पर लायट मारीनात. हाका लागून दुचाकी चालकांक त्रास जातात. विद्यार्थी तशेच तरणाटे दुचाकी चलयतात. म्हाविद्यालयां भायर दुचाकींचेर विद्यार्थ्यांच्या शर्यती चलतात. हाका लागून बरेच अपघात जाल्यात. म्हाविद्यालयांनी येरादारी नेमां विशीं समुपदेशन करपाचो निर्णय वर्सां पयलीं जाल्लो. ही मोहीम सुरू जाल्ली. काय दिसा उपरांत ती बंद पडली. ती परतून सुरू जावपाची गरज आसा.
 पावसात रस्त्यांचेर फोंडकुला पडपाचो प्रकार हो सासणाचो. पावसा पयली चडशा रस्त्यांचेर डांबर घाल्ले. पावसात तें व्हांवन वचून फोंडकुलां तयार जालीं. तीं अपघातांंक कारण थारतात. हे भायर स्पीड ब्रेकरांचोय नियाळ जावपाक जाय. तांची तपासणी गरजेची. काय स्पीडब्रेकरांवेलो पेंट गेला. काय कडेन सुचना फलक सारके ना. पेंट मारपा सयत सुचना फलक सारके करपाची गरज आसा. ड्रंक ड्रायविंगा आड मोहीम चलयताना हेर गोश्टीं कडेन सुद्धा लक्ष दिवपाची गरज आसा. तें सामान्य मनीस दवरूंक शकना. ताणें गती सयत स्वताच्या वाहना कडेन लक्ष चड दिवपाची गरज आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 